Document ID: /fineweb-2-swissfilter-quality_10-filterrobots/filtered/01380.jsonl.gz/1

Közvetlenül az osztrák határ mentén és a szlovén határ közelében a megye délnyugati csücskében, a Rába és a Lapincs összefolyásánál fekszik Szentgotthárd.
A város és az apátság a nevét Hildesheimi Szent Gotthárdról, a bajorországi bencés apátról, illetőleg püspökről kapta, akit 1131-ben avattak szentté. Személyét már életében is nagy tisztelet és csodálat övezte. Hittérítő papok (bencések) hozták magukkal Szent Gotthárd tiszteletét és kultuszát erre a vidékre is. Így lett száz évvel később, a 12, század elején a helyi plébániatemplom védőszentje, és az ő nevét vette fel a templomhoz tartozó akkori falu is.